
København, 9. november 2026
Høringssvar vedrørende ændringsforslag til 2. behandling af forslag til lov om ændring af dagtilbudsloven (Nedsættelse af forældrebetalingsandel og bedre vilkår for privatinstitutioner og private pasningsordninger m.v.)

Daginstitutionernes Lands-Organisation, DLO, takker for muligheden for at afgive høringssvar til lovforslaget. 
DLO deler ambitioner om høj pædagogisk kvalitet men stiller spørgsmål ved metoden
Som nævnt i DLOs høringssvar til L35 deler DLO Regeringens ambition om at øge kvaliteten i dagtilbud og værdsætter Regeringens ønske om at forbedre vilkårene for privatinstitutioner. 

I forhold til de private daginstitutioner er der to udfordringer, som skal medtages i en beregning af normeringer og især måling af lederens indvirkning på normeringsberegning:

1. I private daginstitutioner skal normeringen modsat kommunale og selvejende daginstitutioner opgøres på institutionsniveau. En private daginstitution kan derfor ikke, som det er gældende for selvejende og kommunale daginstitutioner, justere for en samlet opgørelse over flere institutioner. 
2. Målingen på institutionsniveau får særlig betydning i sammenhæng med, at private daginstitutioner typisk har et mindre børneantal end gennemsnittet for danske daginstitutioner. De fleste daginstitutioner har omkring 40-45 børn, men mange private daginstitutioner har endda langt færre børn, og selv private daginstitutioner, som har flere børn, vil i forhold til daginstitutionsbilledet generelt i Danmark være en ’lille’ institution. Også for institutioner med fx 70 børn vil det kræve en større del af driftsbudgettet at erstatte lederen med en ny medarbejder, end samme øvelse vil være for en institution med fx 200 børn, endsige gennemsnittet i en hel kommune. 
I en mindre privat institution med under 5 børnegrupper vil en normeringsopgørelse uden lederen dertil ikke afspejle den reelle normering, fordi ledere i disse institutioner kun udfører ledelse uden børnekontakt en mindre del af ugens timer, og vil i den øvrige del af arbejdstiden indgå i det pædagogiske praktiske arbejde ’på gulvet’ og dermed er med i den faktiske normering. 
DLO ser således positivt på, at lederen i private daginstitutioner med omkring 45 børn indgår med 50%. Dog gør DLO opmærksom på, at lederen i helt små institutioner på fx 25 børn, typisk vil have en leder ’på gulvet’ i den faktiske normering i en større andel af arbejdstiden, typisk de fleste af ugens dage. Lederen i en institution med fx 50-80 børn vil typisk være ’på gulvet’ og indgå i den faktiske normering med en mindre del af sin arbejdstid. 

Forslag til fair opgørelse
En normeringsopgørelse, der skal ligestille børn i alle daginstitutioner og samtidig tage højde for den særlige måling, der følger af at de private daginstitutioner skal måles på institutionsniveau og ikke i gennemsnit, vil derfor mest fair udformes således, at der enten er tale om at lederen fremover indgår med 50% uanset institutionens antal børn, eller at antal børn i private daginstitutioner under 70 indskrevne børn udgør den procent, som lederen ikke tæller med i normeringen, fx efter en regnemodel hvor ((70-B38)*1,5)/100:
((Antal børn – 70) *1,5)/100 = X procent som leder må indgå i beregningen med.

Hvor X er den andel af leders tid, som må blive i normeringen

	Antal indskrevne børn
	Procent ledelsestid, som må indgå i normering

	20
	75%

	30
	60%

	40
	45%

	50
	30%

	60
	15%

	70
	0%


Bedre tilskudsberegning vedrørende vuggestuebørn i private daginstitutioner

DLO har tidligere gjort opmærksom på, at normeringsmålingen også påvirkes af de kommunale tilskud, som gives pr. barn. Derfor ser DLO også positivt på, at regeringen med L35 foreslår en forbedring af tilskudsberegningen. 
I den forbindelse gør DLO opmærksom på, at forbedring af tilskudsberegningen som følge af nedsat forældrebetaling ikke i sig selv giver en økonomisk forbedring for børn i private daginstitutioner i forhold til børn i kommunale daginstitutioner, idet forholdet mellem kommunalt tilskud og forældrebetaling som udgangspunkt er det samme i de to institutionstyper. Når forældrebetalingen nedsættes i kommunale institutioner, vil en tilsvarende tilpasning have betydning for forældrenes mulighed for fortsat at gøre brug af den private daginstitution. 

DLO kan oplyse, at DLO i sin nyeste undersøgelse har bedt private daginstitutioner regne på, hvor meget de nuværende forskelle i tilskudsberegning har betydning for institutionernes overholdelse af normeringer. Forskellen for over halvdelen af institutionerne er i gennemsnit over 1000kr. pr måned pr. barn. 
DLO har bedt institutionerne regne på, hvor meget en forventet forbedring af tilskudsberegning som følge af de afsatte 40 mio. på dette års finanslov betyder for deres overholdelse af normeringerne. Forskellen pr. barn ser ud til at blive afhjulpet med ca. en fjerdedel af det manglende beløb, fordi tilskud til bygninger og administration samt ulige tildeling af støttepædagogtimer også har indvirkning på den økonomiske ligestilling af børnene og dermed muligheden for at overholde normeringskrav. 
Sammenlagt tegner sig et billede at økonomiske forskelle mellem private og offentlige dagtilbud på at kunne overholde lovkrav om minimumsnormeringer. Børne- og Undervisningsministeriet har tidligere beregnet, at det ville koste omkring 400 mio. kr. for kommunale institutioner at levere normeringer på institutionsniveau.  
Venlig hilsen

Tanja Krabbe

Generalsekretær

Daginstitutionernes Lands-Organisation, DLO

Vesterbrogade 127, 1620 København V

Tlf.: 7027 5520/ 9339 9065

Daginstitutionernes Lands-Organisation, DLO er interesseorganisation for forældrebestyrelser og pædagogiske ildsjæle i private og selvejende daginstitutioner. DLO repræsenterer 95 % af landets private daginstitutioner og 70 % af de selvejende, forældredrevne institutioner. I 100 år har DLO påvirket den politiske debat med stemmer direkte fra den pædagogiske praksis.

